বলিউড তারকা হৃতিক রোশনের সঙ্গে কঙ্গনা রানাউতের আইনি লড়াই মিটে গেছে কিছুদিন আগেই। কিন্তু সে রেশ যেন এখনো কাটেনি। প্রায়ই বিষয়টি নিয়ে সামাজিক মাধ্যম কিংবা সংবাদমাধ্যমের সঙ্গে কথা হলে নানান অভিজ্ঞতার কথা জানান কঙ্গনা। শেয়ার করেন ওই সময়ের তিক্ত অভিজ্ঞতার কথাও। ঝামেলা চলাকালীন মানসিকভাবে ভেঙে পড়েছিলেন কঙ্গনা। হৃতিককে লেখা তার চিঠিগুলো সবার সামনে চলে আসায় খুবই অপ্রস্তুত হয়েছিলেন তিনি। সে সময় প্রায় প্রতিদিনই ঘরে বসে কান্নাকাটি করতেন। হৃতিকের সঙ্গে ঝামেলার সূত্রপাত হয়েছিল তারই বেফাঁস মন্তব্যে। ‘এক্সরা একটু সিলি হয়’- কঙ্গনার এই মন্তব্যের পর দীর্ঘদিন পারস্পরিক কাদা ছোড়াছুড়ি চলেছে তাদের। আইনি ঝামেলা মিটে গেলেও দুজনের মাঝে যে এখনো ঠাণ্ডা লড়াই বিরাজমান, সেটা কঙ্গনা-হৃতিকের কথাবার্তায় ভালোভাবেই বোঝা যায়। এক অনুষ্ঠানে যোগ দিতে এসে নায়িকা বলেছেন, কারো ব্যক্তিগত বিষয়কে সর্বসমক্ষে নিয়ে আসার চেয়ে খারাপ আর কিছু হতে পারে না। হৃতিককে লেখা চিঠিগুলো ওইভাবে সবার সামনে প্রকাশ করাটা প্রচণ্ড নিষ্ঠুর কাজ ছিল। যেকোনো মানুষের কাছে এটা অবমাননাকর।